《林都宪翠庭邀游南山登高陇历诸名胜有作》
明代·郑岳

城郭风尘满，篮舆远追寻。崎岖历田埂，转望凤山岑。

松柏翳原野，中有大夫林。敛衽肃下拜，廉退昔所钦。

山川莽回护，佳气郁以深。东冈列僧舍，楼阁散清阴。

推窗延远景，啜茗涤烦襟。拜亭倍虚敞，深树响鸣琴。

时平偃兵革，禾黍复森森。吾侪幸无事，及兹盍朋簪。

清欢杂嘲笑，美酒时共斟。岁月岂久待，騄骥已骎骎。

畴能究缘业，且谐尘外心。

作者简介：福建莆田人，字汝华。弘治六年进士。授户部主事。累迁江西左布政使。宁王朱宸濠夺大量民田，民立寨自保，宸濠欲加兵，岳持不可。后为李梦阳所讦，夺官为民。世宗即位，起抚江西。旋召为大理卿，陈刑狱失平八事，迁兵部左侍郎。后乞休归。有《莆阳文献》、《山斋集》。